明成皇后

大韓明成太皇后，諱閔玆暎，朝鮮京畿道驪州郡人，驪城府院君閔致祿女。 同治五年，純穆大院妃舉之入宮，封王妃。高宗甚寵之，乃得專權柄。十二年，脅興宣大院君致政。妃盡廢大院君斥和策，與日本善，募新兵，購軍艦。然國力甚窘，無以發餉，軍心洶怨。光緒八年，大院君攻景福宮，日本公使以兵助之，妃走之他處。大院君掌政，欲廢高宗以立完興君。事聞大清，遣袁世凱以兵平亂，捕大院君，拘於保定。 妃復掌政，棄日本，事大清。十年，金玉均、洪英植作亂，袁世凱平之。二十年，日本陷朝鮮，以金弘集為首相。遂廢光緒年號，更元開國五百三年。高宗稱大朝鮮國王，冊妃為王后。 開國五百四年，日本公使三浦梧樓攻王宮，弑后於玉壺樓，焚其屍投諸湖。三浦脅高宗，欲廢后為庶人，高宗不許。建陽二年，高宗稱大韓帝國皇帝，追封皇后。及純宗立，諡孝慈元聖正化合天洪功誠德齊徽烈穆明成太皇后。